คลายกฎอีทีเอฟนอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เปิดทางเลิกกองอสังหาฯ2,3,4 ขายสินทรัพย์คืนเงินผู้ถือหน่วย
โพสต์ทูเดย์ — ก.ล.ต. เปิดตั้งกองทุนอีทีเอฟลงทุนอีทีเอฟนอก พร้อมปรับเกณฑ์เลิกกองทุนอสังหาริมทรัพย์ประเภทกอง 2, 3, 4 ได้ตามระยะเวลาที่กำหนดได้เอง
รายงานข่าวจากสำนักงานคณะกรรม การกำกับหลักทรัพย์และตลาดหลักทรัพย์ (ก.ล.ต.) แจ้งว่า คณะกรรมการกำกับตลาดทุนในการประชุมครั้งที่ 2/2553 ประจำเดือน ก.พ. 2553 พิจารณาเห็นชอบแนวทางการจัดตั้งกองทุนรวมอีทีเอฟที่จดทะเบียนซื้อขายในตลาดหลักทรัพย์แห่งประเทศไทย เพื่อไปลงทุนในกองทุนรวมอีทีเอฟต่างประเทศ (Thai ETF on foreign ETF) 
ทั้งนี้ กองทุนรวมอีทีเอฟต่างประเทศต้องไม่ซับซ้อนและอ้างอิงกับดัชนีกลุ่มหลักทรัพย์และดัชนีราคาสินค้าที่แพร่หลายเท่านั้น โดยต้องมีการบริหารจัดการในลักษณะเชิงรับ (Passive Management) รวมทั้งต้องมีการซื้อขายในตลาดหลักทรัพย์ที่เป็นสมาชิกขององค์การตลาดหลักทรัพย์โลก
สำหรับกองทุนรวมอีทีเอฟที่จะลงทุนในกองทุนรวมอีทีเอฟต่างประเทศที่อ้างอิงราคาทองคำ บริษัทจัดการจะลงทุนได้ต่อเมื่อตลาดหลักทรัพย์ได้เปิดให้ร้านค้าทองคำที่มีคุณสมบัติตามที่กำหนดสามารถเข้าเป็นสมาชิกของตลาดหลักทรัพย์ เพื่อส่งคำสั่งซื้อขายหลักทรัพย์ที่อ้างอิงกับราคาทองคำได้แล้ว 
นอกจากนี้ อนุญาตให้ผู้ดูแลสภาพคล่องทำหน้าที่ในการทำให้ราคาซื้อขายกองทุนรวมอีทีเอฟในตลาดรองสะท้อนมูลค่าของกองทุนรวมอีทีเอฟต่างประเทศที่อ้างอิงได้
พร้อมกันนี้ คณะกรรมการยังได้ยกเลิกข้อกำหนดระยะเวลาการเสนอขายกองทุนรวมอีทีเอฟต่อประชาชนครั้งแรกที่กำหนดไว้อย่างน้อย 7 วัน และผ่อนผันให้ผู้ลงทุนรายใหญ่หรือผู้ดูแลสภาพคล่องของกองทุนรวมอีทีเอฟที่บริษัทจัดการแต่งตั้งสามารถถือครองหน่วยลงทุนของกองทุนรวมได้เกิน 1 ใน 3 ของจำนวนหน่วยลงทุนที่จำหน่ายได้แล้วทั้งหมดเป็นเวลา 1 ปี เนื่องจากในช่วงเริ่มจัดตั้งกองทุนผู้ลงทุนรายใหญ่หรือผู้ดูแลสภาพคล่องอาจจำเป็นต้องถือครองหน่วยลงทุนในสัดส่วนที่สูงเพื่อให้กองทุนรวมมีขนาดที่เหมาะสม
ทั้งนี้ ในการประชุมครั้งนี้ คณะกรรมการยังได้เห็นชอบหลักเกณฑ์การจัดการกองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน (กอง 2) กองทุนรวม เพื่อแก้ไขปัญหาในระบบสถาบันการเงิน (กอง 3) และกองทุนรวมอสังหาริมทรัพย์และสิทธิเรียกร้อง (กอง 4) เพื่อให้สามารถเลิกกองทุนได้ตามระยะเวลาที่กำหนด โดยอนุญาตให้สามารถลดเงินทุนจดทะเบียนคืนให้แก่ผู้ถือหน่วยลงทุนด้วยวิธีการนำทรัพย์สินที่เหลืออยู่ในกองทุนไปจ่ายแทนเงินให้แก่ผู้ถือหน่วยลงทุนได้ 
สำหรับการผ่อนคลายเพื่อแก้ไขปัญหาจากการที่บริษัทจัดการไม่สามารถจำหน่ายทรัพย์สินที่โดยปกติกองทุนรวมไม่สามารถลงทุนได้ แต่ได้รับมาเพราะเป็นหลักประกันตามสิทธิเรียกร้อง แต่ต้องได้รับมติเอกฉันท์จากผู้ถือหน่วยลงทุนทุกราย เพื่อไม่ให้เกิดข้อโต้แย้งจากผู้ถือหน่วยรายใดรายหนึ่งในภายหลัง
นอกจากนี้ เห็นชอบให้ขยายระยะเวลาให้กองทุนรวมสามารถจำหน่ายทรัพย์สินที่โดยปกติกองทุนรวมไม่สามารถลงทุนได้ ที่ได้มาก่อนวันที่ 1 มี.ค. 2549 ภายในวันที่ 31 ธ.ค. 2553 จากเดิมที่กำหนดไว้ภายในวันที่ 15 มี.ค. 2553 เพื่อให้มีเวลาเพียงพอ
ทั้งนี้ ณ วันที่ 19 ก.พ. 2553 กองทุนรวมอสังหาริมทรัพย์ประเภท 2, 3, 4 มีมูลค่าสินทรัพย์สุทธิ 159,166.67 ล้านบาท คิดเป็น 8.85% ของมูลค่าสินทรัพย์รวม